|  |  |
| --- | --- |
| CY DRAFT  SPACE LAW  REGULATIONS  Version 0.4 | Αριθμός ΧΧΧ  Οι περί του Διαστήματος Νόμου (σχετικά με την εξουσιοδότηση διαστημικών δραστηριοτήτων και την καταχώρηση στο εθνικό μητρώο διαστημικών αντικειμένων) Κανονισμοί του 20ΧΧ, οι οποίοι εκδόθηκαν από το Υπουργικό Συμβούλιο, δυνάμει του άρθρου 23 του περί Διαστήματος Νόμου, αφού κατατέθηκαν στη Βουλή των Αντιπροσώπων και εγκρίθηκαν από αυτή, δημοσιεύονται στην Επίσημη Εφημερίδα της Δημοκρατίας σύμφωνα με το εδάφιο (3) του άρθρου 3 του περί της Καταθέσεως στη Βουλή των Αντιπροσώπων των Κανονισμών που Εκδίδονται με Εξουσιοδότηση Νόμου, Νόμου (Ν.99 του 1989 όπως τροποποιήθηκε με τους Νόμους 227 του 1990 μέχρι 3(Ι) του 2010) |
|  | Ο ΠΕΡΙ ΔΙΑΣΤΗΜΑΤΟΣ ΝΟΜΟΣ ΤΟΥ 20ΧΧ ΣΧΕΤΙΚΑ ΜΕ ΤΗΝ ΕΞΟΥΣΙΟΔΟΤΗΣΗ ΔΙΑΣΤΗΜΙΚΩΝ ΔΡΑΣΤΗΡΙΟΤΗΤΩΝ ΚΑΙ ΤΗΝ ΚΑΤΑΧΩΡΗΣΗ ΣΤΟ ΕΘΝΙΚΟ ΜΗΤΡΩΟ ΔΙΑΣΤΗΜΙΚΩΝ ΑΝΤΙΚΕΙΜΕΝΩΝ |
|  | Κανονισμοί δυνάμει των άρθρων 5, 6, 7, 8, 10, 11, 12, 13, 14, 15, 16 και 23 |
| ΧΧ(Ι) του 20ΧΧ | Για σκοπούς εφαρμογής του περί Διαστήματος Νόμου του 20ΧΧ, το Υπουργικό Συμβούλιο, ασκώντας τις εξουσίες που του παρέχει το άρθρο 23 του περί Διαστήματος Νόμου του 20ΧΧ, εκδίδει τους ακόλουθους Κανονισμούς: |
| Συνοπτικός τίτλος. | 1. Οι παρόντες Κανονισμοί θα αναφέρονται ως οι περί Διαστήματος Νόμου (σχετικά με την εξουσιοδότηση διαστημικών δραστηριοτήτων και την καταχώρηση στο εθνικό μητρώο διαστημικών αντικειμένων) Κανονισμοί του 20ΧΧ |
| Ορισμοί | 2.-(1) Στους παρόντες Κανονισμούς εκτός αν από το κείμενο προκύπτει διαφορετική έννοια-  «αξιολόγηση» σημαίνει τη διεργασία αξιολόγησης του περιεχομένου του φακέλου της αίτησης για χορήγηση εξουσιοδότησης διαστημικών δραστηριοτήτων με την οποία αποδεικνύεται ότι πληρούνται οι ουσιώδεις απαιτήσεις των διατάξεων του παρόντος Νόμου και των Κανονισμών που εκδίδονται δυνάμει αυτού·  «διαδικασία διαπραγμάτευσης» σηµαίνει διαδικασία για τη χορήγηση εξουσιοδότησης, στο πλαίσιο της οποίας Φορέας Άσκησης Διαστημικών Δραστηριοτήτων έχει αιτηθεί στο Διευθυντή να ασκήσει διαστημικές δραστηριότητες, τον οποίον ο Υφυπουργός κρίνει ότι είναι εκ πρώτης όψεως κατάλληλο για να κατέχει την εξουσιοδότηση, και ο Διευθυντής διαπραγματεύεται, µε το πρόσωπο που έχει αποδειχτεί και επιβεβαιωθεί ότι είναι πράγµατι κατάλληλο για να κατέχει την εξουσιοδότηση, τους όρους, τις διαστημικές δραστηριότητες που εξουσιοδοτούνται, το τέλος, τον τρόπο καταβολής του τέλους και τη διάρκεια της εξουσιοδότησης και οτιδήποτε άλλο αφορά την εν λόγω εξουσιοδότηση·  «Νόμος» σημαίνει τον περί Διαστήματος Νόμο (σχετικά με την εξουσιοδότηση διαστημικών δραστηριοτήτων και την καταχώρηση στο εθνικό μητρώο διαστημικών αντικειμένων).  (2) Οποιοιδήποτε άλλοι όροι, που περιέχονται στους παρόντες Κανονισμούς και δεν ορίζονται ειδικά σε αυτούς, έχουν την έννοια που τους αποδίδει ο Νόμος , όπως αυτός εκάστοτε τροποποιείται ή αντικαθίσταται. |
| Διαδικασία και Περιεχόμενο φακέλου εξουσιοδότησης | 3.-(1) Ο Φορέας υποβάλλει γραπτώς την αίτηση του για εξουσιοδότηση διαστημικής δραστηριότητας στην Αρμόδια Αρχή, τουλάχιστον έξι (6) μήνες πριν από την προγραμματισμένη εκτόξευση ενός διαστημικού αντικειμένου, ή τρεις (3) μήνες πριν από την απόκτηση ενός διαστημικού αντικειμένου σε τροχιά.  (2) Ο Φορέας, στην αίτησή του για εξουσιοδότηση διαστημικής δραστηριότητας, παρέχει τις ακόλουθες πληροφορίες για την αξιολόγηση της καταλληλότητας και επιλεξιμότητας του:   1. τα πλήρη στοιχεία της ταυτότητας του και της νομικής του μορφής, στοιχεία που να δικαιολογούν την ύπαρξη στη Δημοκρατία της καταστατικής του έδρας και της κεντρικής του διοίκησης, συμπεριλαμβανομένης της διοικητικής και λογιστικής δομής (π.χ. νομιμοποιητικά έγγραφα, απόσπασμα με τον μοναδικό αριθμό εγγραφής και την περιγραφή από το μητρώο Εφόρου Εταιρειών, τη διεύθυνση και τα στοιχεία επικοινωνίας), 2. τις τεχνικές λεπτομέρειες των διαστημικών δραστηριοτήτων, συμπεριλαμβανομένου του μεγέθους και του βάρους του διαστημικού αντικειμένου, των υλικών που χρησιμοποιούνται σε αυτό, των τεχνικών πληροφοριών σχετικά με την πρόωση, την ενέργεια και τα άλλα συστήματα του διαστημικού αντικειμένου, του ωφέλιμου φορτίου, των συχνοτήτων, των λεπτομερειών τροχιάς και του τρόπου επικοινωνίας, καθώς και τις τεχνικές πληροφορίες σχετικά με τους επίγειους σταθμούς και την προβλεπόμενη θέση τους, 3. στοιχεία ότι διαθέτει ένα ισχυρό σύστημα οικονομικών, τεχνικών και νομικών διαδικασιών, εσωτερικής διακυβέρνησης και τρόπων με τους οποίους σχεδιάζεται και εφαρμόζεται η διαστημική δραστηριότητα, συμπεριλαμβανομένου: 4. μια σαφή οργανωτική δομή με καταμερισμό αρμοδιοτήτων που θα είναι σαφώς καθορισμένες, 5. τα μέλη του διοικητικού οργάνου του Φορέα έχουν ανά πάσα στιγμή την ακεραιότητα, τις γνώσεις, τις δεξιότητες και την εμπειρία να εκτελούν τα καθήκοντά τους. Η ακεραιότητα αξιολογείται βάσει ποινικού μητρώου και όλων των στοιχείων που ενδέχεται να αποδεικνύουν ότι τα ενδιαφερόμενα άτομα απολαμβάνουν επαγγελματική ακεραιότητα και παρέχουν όλες τις εγγυήσεις άρτιας δραστηριότητας. 6. των προσώπων που είναι υπεύθυνα για την επιχειρησιακή διαχείριση του Φορέα και ότι έχουν την εξουσία να καθορίζουν τον πραγματικό προσανατολισμό της διαστημικής δραστηριότητας. Αυτά πρέπει να διαθέτουν επαρκή επαγγελματική πείρα, να έχουν ήδη αναλάβει παρόμοιες δραστηριότητες σε υψηλό επίπεδο ευθύνης και αυτονομίας στον τομέα του διαστήματος ή σε σχετικό τομέα, 7. διαφανείς, συνεπείς και αποτελεσματικές διαδικασίες διαχείρισης αλλαγών και ανίχνευσης, μετριασμού και διαχείρισης κινδύνων, στους οποίους θα εκτεθεί ή θα μπορούσε να εκτεθεί ο Φορέας και οι υπό εξουσιοδότηση διαστημικές δραστηριότητες, καθώς και διαδικασίες ελέγχου και υποβολής σχετικών εκθέσεων, 8. κατάλληλους μηχανισμούς εσωτερικού ελέγχου, συμπεριλαμβανομένων ορθών διοικητικών και λογιστικών διαδικασιών, καθώς και μηχανισμούς παρακολούθησης ελέγχου και ασφάλειας των τεχνικών συστημάτων και εφαρμογών.   Νοείται ότι οι διαδικασίες και οι μηχανισμοί που αναφέρονται στην παράγραφο (γ) πρέπει να είναι αναλυτικές και λεπτομερείς και να προσαρμόζονται στη φύση, την κλίμακα και την πολυπλοκότητα των κινδύνων που ενυπάρχουν στο επιχειρηματικό μοντέλο του υπό εξουσιοδότηση Φορέα, καθώς και της επιχειρησιακής συνέχειας του υπό εξουσιοδότηση Φορέα καθώς και της διαστημικής δραστηριότητας για την οποία ζητείται εξουσιοδότηση.   1. Τα εφαρμοζόμενα πρότυπα και τα συστήματα διαχείρισης της ποιότητας. 2. Την περιγραφή και το χρονοδιάγραμμα των επιδιωκόμενων διαστημικών δραστηριοτήτων σε μορφή προγράμματος δραστηριοτήτων, συμπεριλαμβανομένου του σκοπού, των στόχων και της διάρκειάς τους. 3. Το σκοπό χρήσης των δεδομένων που διαβιβάζονται ή παράγονται από το διαστημικό αντικείμενο, τους χρήστες ή τις ομάδες χρηστών, καθώς και την ικανότητα του εξοπλισμού μέτρησης, συμπεριλαμβανομένης της ανάλυσης, της ακρίβειας θέσης, των ζωνών ραδιοσυχνοτήτων και της ποιότητας των δεδομένων τηλεπισκόπησης, 4. Περιγραφή της προηγούμενης διαστημικής δραστηριότητας, της ικανότητας, της εμπειρίας και της τεχνογνωσίας του Φορέα, που σχετίζονται με την άσκηση διαστημικών δραστηριοτήτων, συμπεριλαμβανομένων των επαγγελματικών προσόντων των αρμοδίων ατόμων. 5. Πληροφορίες σχετικά με τον κατασκευαστή του διαστημικού αντικειμένου, την ημερομηνία και τον τόπο εκτόξευσης, το όχημα εκτόξευσης, την εταιρεία εκτόξευσης και το ιστορικό εκτοξεύσεών της. 6. Η εκτιμώμενη περίοδος κανονικής λειτουργίας του διαστημικού αντικειμένου και τα προβλεπόμενα μέτρα για το τέλος του κύκλου ζωής του. 7. Αντίγραφα των συμβάσεων που αφορούν τις διαστημικές δραστηριότητες ή περίληψη των βασικών σημείων τους, συμπεριλαμβανομένων των συμβάσεων που συνάπτονται με την εταιρεία εκτόξευσης και κάθε ενδιάμεση εταιρεία εκτόξευσης, καθώς και των συμβάσεων για την ασφαλιστική κάλυψη που αναφέρονται στο άρθρο 10 του Νόμου. 8. Ελεγμένες οικονομικές καταστάσεις για τα τρία (3) προηγούμενα οικονομικά έτη ή, εάν ο Φορέας υφίσταται για λιγότερο από τρία (3) οικονομικά έτη, για ολόκληρο το χρονικό διάστημα της ύπαρξής του. 9. Εκτίμηση του κόστους των σχεδιαζόμενων διαστημικών δραστηριοτήτων και του τρόπου με τον οποίο αυτό κόστος θα καλυφθεί. 10. Πληροφορίες σχετικά με τους ιδιοκτήτες του Φορέα, φυσικά ή νομικά πρόσωπα, που έχουν μερίδιο, άμεσα ή έμμεσα, τουλάχιστον 10% της κυριότητας ή των δικαιωμάτων ψήφου του Φορέα ή οποιαδήποτε άλλη δυνατότητα άσκησης σημαντικής επιρροής στη διαχείριση του εν λόγω Φορέα. 11. Αντίγραφο του καταστατικού του Φορέα ή της συμφωνίας εταιρικής σχέσης ή, ανάλογα με την περίπτωση, των κανόνων μιας οντότητας ή ενός ιδρύματος. 12. Αξιολόγηση του κίνδυνου σωματικών βλαβών και υλικών ζημιών που ενδέχεται να προκαλέσουν οι διαστημικές δραστηριότητες του στο περιβάλλον, στη Γη, στον εναέριο χώρο και στο διάστημα καθώς και στον κίνδυνο για τη δημόσια ασφάλεια και υγεία. Η αξιολόγηση κινδύνου περιγράφει τις δοκιμές και κάθε άλλο μέτρο που έχει ληφθεί για το διαστημικό αντικείμενο, ώστε να εξασφαλιστεί η ασφάλεια και η ανθεκτικότητα του, και επίσης περιλαμβάνει σχέδιο για περιπτώσεις δυσλειτουργίας ή αποτυχίας. Ο εντοπισμός και η διαχείριση των κινδύνων πρέπει να καλύπτει ολόκληρο τον κύκλο ζωής του διαστημικού αντικειμένου. 13. Αποδεικτικό κατάθεσης του τέλους εξέτασης της αίτησης. 14. Ο Φορέας με υπεύθυνη δήλωσή του δεσμεύεται για την ακρίβεια και πληρότητα των στοιχείων που περιλαμβάνονται στην αίτησή του, καθώς και για τη συνεχή συμμόρφωση του με τα απαιτούμενα πρότυπα, πρακτικές, διαδικασίες και μηχανισμούς.   (3) Ο Φορέας μπορεί να περιλάβει στην αίτηση οποιοδήποτε άλλο στοιχείο ή δικαιολογητικό θεωρεί χρήσιμο για την τεκμηρίωση του αιτήματός του.  (4) Η Αρμόδια Αρχή αποφασίζει για την εφαρμογή της διαδικασίας διαπραγμάτευσης για τη χορήγηση εξουσιοδότησης, σύμφωνα με τον Κανονισμό 4,  (5) Ο κατάλογος των δικαιολογητικών της παραγράφου 2 δύναται να τροποποιηθεί με απόφαση της Αρμόδιας Αρχής.    (6) Η Αρμόδια Αρχή δύναται να ζητήσει από το Φορέα οποιαδήποτε συμπληρωματική πληροφορία κρίνει αναγκαία για την εξέταση της αίτησης. Η μη παροχή αυτών, μέσα σε εύλογη προθεσμία την οποία ορίζει εκ των προτέρων η Αρμόδια Αρχή, συνιστά επαρκή αιτία για την απόρριψη της αίτησης.  (7) Η Αρμόδια Αρχή κατά τον έλεγχο της αίτησης, μπορεί να ζητήσει γνωμοδότηση από εμπειρογνώμονες, φυσικά ή νομικά πρόσωπα, δημοσίου ή ιδιωτικού δικαίου, με εμπειρία στους τομείς του Διαστήματος. Οι εμπειρογνώμονες που ορίζονται έχουν πρόσβαση στις εγκαταστάσεις, τα κτήρια και τα υλικά που θα χρησιμοποιηθούν από το Φορέα με σκοπό την άσκηση των διαστημικών δραστηριοτήτων, διασφαλίζοντας το απόρρητο και την εμπιστευτικότητα της διαδικασίας. Η άρνηση πρόσβασης συνιστά επαρκή αιτία για την απόρριψη της αίτησης. Νοείται ότι το συνολικό κόστος αξιολόγησης της αίτησης βαρύνει το Φορέα.  (8) Η Αρμόδια Αρχή οφείλει να απαντήσει στην αίτηση, εντός τριών (3) μηνών από την ημερομηνία παραλαβής όλων των στοιχείων, πληροφοριών, συνοδευτικών εγγράφων και πιστοποιητικών.  (9) Η αίτηση δύναται να απορριφθεί εάν, δεδομένης της ανάγκης διασφάλισης ορθής και συνετής λειτουργίας, η σύνθεση των μετόχων ή/και εταίρων του Φορέα δεν είναι ικανοποιητική. Νοείται ότι η έννοια της ορθής και συνετής λειτουργίας μπορεί να αξιολογηθεί βάσει των ακόλουθων κριτηρίων:  (α) την επαγγελματική ακεραιότητα του Φορέα και των μετόχων ή/και εταίρων του που αναφέρονται στην υποπαράγραφο 2 ·  (β) την καλή φήμη, τις γνώσεις, τις δεξιότητες και την εμπειρία οποιουδήποτε μέλους του διοικητικού οργάνου των μετόχων ή/και των εταίρων που αναφέρονται στην υποπαράγραφο 2  (γ) την οικονομική ευρωστία των μετόχων ή/και εταίρων που αναφέρονται στην υποπαράγραφο 2·  (δ) την ύπαρξη εύλογων λόγων υποψίας ότι βρίσκεται σε εξέλιξη επιχείρηση ή απόπειρα νομιμοποίησης εσόδων από παράνομες δραστηριότητες σε σχέση με την προτεινόμενη διαστημική δραστηριότητα.  (10) Σε περίπτωση που η Αρμόδια Αρχή αποφασίσει να εγκρίνει την αίτηση, χορηγεί στον αιτητή εξουσιοδότηση. Νοείται ότι, η εν λόγω εξουσιοδότηση χορηγείται στον αιτητή αφού αυτός καταβάλει στην αρμόδια αρχή, το τέλος έκδοσης της εξουσιοδότησης |
| Διεξαγωγή διαδικασίας διαπραγμάτευσης. | 4.-(1). Όταν αποφασίζεται από τον Υφυπουργό η διεξαγωγή της διαδικασίας διαπραγμάτευσης µε τον υπό εξουσιοδότηση Φορέα:-  (α) Ο Διευθυντής καλεί το Φορέα, που ο Υφυπουργός έχει κρίνει, κατόπιν διαβούλευσης µε το Διευθυντή, ότι είναι εκ πρώτης όψεως κατάλληλο για την κατοχή της υπό χορήγηση εξουσιοδότησης, να υποβάλει σ’ αυτόν οποιαδήποτε στοιχεία ή πληροφορίες ήθελε καθορίσει, προκειμένου να διαπιστώσει κατά πόσο το πρόσωπο αυτό είναι πράγματι κατάλληλο να κατέχει την υπό χορήγηση εξουσιοδότηση.  Ο Υφυπουργός συνεργάζεται με τους αρμόδιους Υπουργούς, όπου εφαρμόζεται, και καθορίζουν από κοινού το περιεχόμενο των αναφορών, τις απαιτήσεις και τα τεχνικά πρότυπα, ως προς τα οποία οφείλει να συμμορφώνεται η διαστημική δραστηριότητα του Φορέα, παραδείγματος χάριν σε σχέση με το περιβάλλον, ασφάλεια και υγεία.  (β) Εφόσον το πρόσωπο που αναφέρεται στην παράγραφο (α) κριθεί ότι είναι πράγματι κατάλληλο να κατέχει την υπό χορήγηση εξουσιοδότηση, ο Διευθυντής διαπραγματεύεται µε αυτό, σε συνεργασία με την Επιτροπή Αξιολόγησης Φορέων Άσκησης Διαστημικών Δραστηριοτήτων, τους όρους, τις διαστημικές δραστηριότητες που εξουσιοδοτούνται, το τέλος, τον τρόπο καταβολής του τέλους και τη διάρκεια της εξουσιοδότησης και οτιδήποτε άλλο αφορά την εν λόγω εξουσιοδότηση. Για το σκοπό αυτό ο Υφυπουργός καθορίζει το πλαίσιο διαπραγμάτευσης, πριν την έναρξη αυτής.  (γ) Ο Διευθυντής αποφασίζει για τη χορήγηση της εξουσιοδότησης, αφού μελετήσει σχετική έκθεση αξιολόγησης που υποβάλλεται σ’ αυτόν από την Επιτροπή Αξιολόγησης Φορέων Άσκησης Διαστημικών Δραστηριοτήτων, της οποίας η σύνθεση και οι όροι εντολής καθορίζονται, ανά περίπτωση, από τον Υφυπουργό, κατόπιν διαβούλευσης µε το Διευθυντή.  (δ) Ο Διευθυντής δύναται, µε ειδικά αιτιολογημένη απόφασή του, είτε να ακυρώσει τη διαδικασία διαπραγμάτευσης σε οποιοδήποτε στάδιο της διεξαγωγής της, είτε να αποδεχτεί την έκθεση αξιολόγησης που υποβάλλεται σ’ αυτόν από την Επιτροπή Αξιολόγησης Φορέων Άσκησης Διαστημικών Δραστηριοτήτων είτε να την απορρίψει είτε να ζητήσει επιπρόσθετη αξιολόγηση από την Επιτροπή Αξιολόγησης Φορέων Άσκησης Διαστημικών Δραστηριοτήτων. |
| Εθνικό μητρώο διαστημικών αντικειμένων | 5.-(1) Για την καταχώριση διαστημικών αντικειμένων, κάθε Φορέας παρέχει στην Αρμόδια Αρχή τις ακόλουθες πληροφορίες σχετικά με το διαστημικό αντικείμενο που εκτοξεύεται σε τροχιά της Γης ή στο διάστημα:   1. το όνομα του κράτους ή των κρατών εκτόξευσης, 2. το όνομα του φορέα, 3. τον αριθμό εγγραφής του διαστημικού αντικειμένου, 4. τη γενική λειτουργία του διαστημικού αντικειμένου, 5. την ημερομηνία και τόπο της εκτόξευσης και όχημα εκτόξευσης, 6. τις βασικές τροχιακές παράμετρούς, περιλαμβανομένων: περιόδου (nodal period), κλίσης (inclination), απογείου (apogee), περιγείου (perigee).   (2) Ο Φορέας παρέχει στην Αρμόδια Αρχή τις πληροφορίες που αναφέρονται στο ανωτέρω εδάφιο εντός ενός (1) μηνός από την εκτόξευση του διαστημικού αντικειμένου. |
| Υποχρέωση παροχής πληροφοριών | 6. Η χορήγηση της εξουσιοδότησης συνεπάγεται την υποχρέωση του Φορέα να ενημερώνει την Αρμόδια Αρχή αυτοβούλως, γραπτώς και με πλήρη, συνεκτική και κατανοητή μορφή για οποιαδήποτε ουσιαστική μεταβολή των πληροφοριών στις οποίες στηρίχθηκε η Αρμόδια Αρχή για τη διεκπεραίωση της αίτησης έγκρισης της εξουσιοδότησης. Συνεπώς ο Φορέας ενημερώνει αμελλητί την Αρμόδια Αρχή εάν:   1. υπάρξει οποιαδήποτε αλλαγή στην ημερομηνία εκτόξευσης ή στην τοποθεσία εκτόξευσης του διαστημικού αντικειμένου, στο όχημα εκτόξευσης ή στην εταιρεία εκτόξευσης, 2. αποτύχει η εκτόξευση του διαστημικού αντικειμένου, 3. οποιαδήποτε αλλαγή ή κίνδυνο αλλαγής στις παραμέτρους του διαστημικού αντικειμένου, ιδίως για τον κίνδυνο ακούσιου εκτροχιασμού 4. το διαστημικό αντικείμενο, ενώ βρίσκεται σε τροχιά, δεν είναι πλέον λειτουργικό ή η επαφή (επικοινωνία) με το διαστημικό αντικείμενο έχει χαθεί οριστικά, 5. αλλάξει ο σκοπός της διαστημικής δραστηριότητας, 6. το διαστημικό αντικείμενο φέρει διακριτική σήμανση ή αριθμό μητρώου, 7. μεταβληθεί ή αποδυναμωθεί ουσιαστικά η τεχνική εμπειρογνωμοσύνη ή η ικανότητα άσκησης διαστημικών δραστηριοτήτων του Φορέα, 8. μεταβληθεί ή αποδυναμωθεί ουσιαστικά η χρηματοοικονομική ικανότητα του Φορέα για τη διεξαγωγή διαστημικών δραστηριοτήτων, 9. τροποποιηθεί ή ανακληθεί η χορηγηθείσα εξουσιοδότηση ραδιοεπικοινωνιών από την Αρμόδια Αρχή 10. υπάρξει οποιαδήποτε αλλαγή σε σχέση με τα πρόσωπα που αναφέρονται στην αίτηση του. Νοείται ότι η Αρμόδια Αρχή μπορεί να αντιταθεί στην προτεινόμενη αλλαγή εάν τα πρόσωπα αυτά δεν έχουν επαρκή ακεραιότητα, επαρκή επαγγελματική εμπειρία ή εάν υπάρχουν αντικειμενικοί και αποδεδειγμένοι λόγοι για να πιστέψει ότι η προβλεπόμενη αλλαγή κινδυνεύει να θέσει σε κίνδυνο την ορθή και συνετή εκμετάλλευση. |
| Τέλη και χρεώσεις | 7.-(1) Το τέλος αίτησης που αναφέρεται στον Κανονισμό 3, ανέρχεται στο ποσό των [ΧΧ.000] ευρώ.  (2) Το τέλος έκδοσης της εξουσιοδότησης που αναφέρεται στον Κανονισμό 3, ανέρχεται στο ποσό των [ΥΥ.000] ευρώ. |